b'\n_START_ARTICLE_\nBai Hao Yinzhen\n_START_PARAGRAPH_\nBai Hao Yinzhen (poenostavljeno kitajsko \xe7\x99\xbd\xe6\xaf\xab\xe9\x93\xb6\xe9\x92\x88; tradicionalno kitajsko \xe7\x99\xbd\xe6\xaf\xab\xe9\x8a\x80\xe9\x87\x9d; pinjin: b\xc3\xa1i h\xc3\xa1o y\xc3\xadn zh\xc4\x93n; Jyutping: baak6 hou4 ngan4 zam1) je vrsta belega \xc4\x8daja, ki jo najve\xc4\x8d proizvajajo v kitajski provinci Fujian. \xc4\x8caj je pogosto znan tudi samo pod imenom Yinzhen, njegovo poeti\xc4\x8dno ime pa je srebrne iglice. Bai Hao Yinzhen velja za enega najbol\xc5\xa1ih belih \xc4\x8dajev, zaradi \xc4\x8desar je tudi najdra\xc5\xbeji. Za njegovo izdelavo uporabijo samo najbolj\xc5\xa1e nepo\xc5\xa1kodovane in ro\xc4\x8dno obrane brste kultivarja \xc4\x8dajevca Da Bai (veliki beli \xc4\x8dajevec). Le v provinci Yunnan za izdelavo tega \xc4\x8daja uporabijo tudi brste kultivarjev z ve\xc4\x8djimi brsti.\n_START_SECTION_\nPridelava in uporaba\n_START_PARAGRAPH_\nNajbolj\xc5\xa1i Yinzhen \xc4\x8daj se izdeluje iz brsti\xc4\x8dev, ki jih ro\xc4\x8dno oberejo med 15. marcem in 10. aprilom, ko je v Fujianu su\xc5\xa1no obdobje. Vsi brsti morajo biti nepo\xc5\xa1kodovani in neodprti ter pora\xc5\xa1\xc4\x8deni z drobnim srebrno belim puhom. Za \xc4\x8daje ni\xc5\xbejega kakovostnega razreda so kriteriji nekoliko milej\xc5\xa1i. Najve\xc4\x8d tega \xc4\x8daja pridelajo v okrajih Zheng He in Fuding._NEWLINE_Po tradiciji naj bi se ta \xc4\x8daj pripravljal z vodo, ki ne sme imeti ve\xc4\x8d kot 75 \xc2\xb0C. Idealno pripravljen \xc4\x8daj naj bi se namakal do 5 minut, po kon\xc4\x8danem postopku priprave pa se morajo na gladini pojaviti drobcene srebrne iglice, ki odsevajo svetlobo. Barva tako pripravljenega \xc4\x8daja mora biti bledo rumena, \xc4\x8daj pa mora biti ralo viskozen. Za pripravo \xc4\x8daja se mora uporabiti nekoliko ve\xc4\x8d \xc4\x8dajnih listi\xc4\x8dev kot za pripravo drugih vrst belega \xc4\x8daja. Okus tega \xc4\x8daja je unikaten, edini nekoliko podoben okus pa ima lahko le \xc4\x8daj Bai Mu Dan. Okus \xc4\x8daja je mil in prefinjen tako, da pri nepou\xc4\x8denih pivcih lahko povzro\xc4\x8di razo\xc4\x8daranje glede na visoko ceno.'